REPUBLIKA HRVATSKA

ZAGREBAČKA ŽUPANIJA

       OPĆINA BISTRA

    OPĆINSKO VIJEĆE

KLASA: 021-05/25-01/05
URBROJ: 238-2-01-25-02

Bistra, 23.9.2025.

Z A P I S N I K

sa 02. sjednice Općinskog vijeća Općine Bistra 

održane dana 23.9.2025. godine u 19,00 sati 

u Općinskoj vijećnici, Bistranska 98, Poljanica Bistranska

NAZOČNI: 
Danijela Maršić Peica - predsjednica Općinskog vijeća, 

Vilim Cvok - potpredsjednik Općinskog vijeća 

članovi Općinskog vijeća: Ana Sever-Šeni,  Valentina Šporčić, Ivan Pišonić, Luka Štrek, Robert Brezec,  Danijel Drviš, Filip Mikuljan,  Perica Novosel

OSTALI:
Karlo Novosel - Općinski načelnik


Đurđica Petek - administrativna tajnica

MEDIJI:
Predstavnik lista Zaprešićki kraj



Predstavnik TV Zapad

GOSTI ZA PRAĆENJE

SJEDNICE:
Željko Trčak, Marko Tišljar, Sanjica Bernarda Car Drviš, Ivan Drviš

ODSUTNI:
Marija Gregurović, Martina Lacković, Ivan Škreblin – opravdali izostanak

Predsjednica Općinskog vijeća otvara sjednicu, pozdravlja sve nazočne i ističe da je ovo izvanredna sjednica Općinskog vijeća sa jednom točkom dnevnog reda.
Predsjednica Općinskog vijeća predlaže sljedeći

D  N  E  V  N  I      R  E  D  :


Ad 1. Rasprava o odgovornosti Načelnika Općine Bistra Karla Novosela
· Utvrđivanje dnevnog reda

Predsjednica Općinskog vijeća daje na glasovanje predloženi dnevni red.

Općinsko vijeće jednoglasno (sa 10 glasova “za”) prihvaća predloženi dnevni red.

G. Filip Mikuljan ima primjedbu jer nije dostavljen zapisnik sa 1. sjednice Općinskog vijeća na usvajanje te nema aktualnog sata što nije u skladu s Poslovnikom Općinskog vijeća Općine Bistra.
Predsjednica Općinskog vijeća navodi da je ovo izvanredna sjednica Općinskog vijeća sazvana na prijedlog Kluba vijećnika HDZ-a.
Gđa. Petek odgovara da će zapisnici sa 1. i 2. sjednice Općinskog vijeća biti dostavljeni zajedno s materijalima za 3. sjednicu Općinskog vijeća.

G. Robert Brezec ističe da je sramotno što se načelnik Općine Bistra nije javno ispričao zbog nesreće i incidenta koji se dogodio u Donjoj Bistri.
G. Vilim Cvok postavlja pitanje tko je organizirao da tri mladića priznaju da su oni vozili auto g. Karla Novosela što se dokazalo da je bila laž.

G. Karlo Novosel odgovara da se zbog šoka i udarca u glavu ne može sjetiti što se tada događalo.

Također navodi da se osjeća odgovorno i žao mu je što se to dogodilo. Uputio je ispriku mještanima Općine Bistra i žali zbog uznemirenosti i neugodnosti koje su nastale kao rezultat ovog događaja. 

Zbog udarca u glavu i bolova dva dana je bio izvan Bistre na oporavku.

Svi imaju odgovornost za sigurnost u cestovnom prometu i unatoč tome što nije bilo ozbiljnih posljedica ova nesreća ga je podsjetila na važnost očuvanja te odgovornosti.
G. Filip Mikuljan moli da se pojasni čija je imovina oštećeni semafor i tko će nadoknaditi nastalu štetu. Također predlaže da g. Karlo Novosel obzirom na sve okolnosti da ostavku na mjesto načelnika Općine Bistra.

G. Karlo Novosel obrazlaže da je semafor imovina Županijske uprave za ceste, šteta nije išla na trošak Općine Bistra već je istu nadoknadilo osiguranje.

Nema namjeru dati ostavku na mjesto načelnika Općine Bistra.

G. Perica Novosel postavlja pitanje kako će se ispraviti reputacija i ugled Općine Bistra nakon ovog događaja.
G. Danijel Drviš navodi da su njega zvali iz medija kako bi dao svoju izjavu i mišljenje u vezi nesreće u Donjoj Bistri. Ističe da se svakom može dogoditi takva nesreća ali se ne može dogoditi da se osoba dva dana skriva te da ga policija privodi radi davanja iskaza.

Načelnik si ne može dozvoliti ovakvo ponašanje jer je on javna osoba i zastupa Općinu Bistra. Ovim događajem narušen je autoritet i reputacija u Županiji i drugim javnim tijelima.

Što se tiče rada u Općini Bistra mišljenja je da se do sada ništa nije napravilo, ostavljeno je pet projekata sa financijskim sredstvima za isto pa ga interesira što je do sada realizirano.

G. Karlo Novosel ističe da će na sljedećoj sjednici Općinskog vijeća u okviru aktualnog sata podnijeti izvješće o radovima i aktivnostima na području Općine Bistra.

Naravno da osjeća odgovornost i vrijeme će pokazati da će se obećani projekti i izvršiti.
G. Luka Štrek ističe da su načelnika birali mještani Općine Bistra, radi se prema zakonskim ovlastima. Članovi Općinskog vijeća bi trebali zajednički predlagati projekte za dobrobit mještana Općine Bistra  kako bi se Bistra dalje razvijala.
Gđa. Danijela Maršić Peica ističe da je svima poznato što se dogodilo i ne podržava takvo ponašanje. Smatra da Karlo Novosel treba i dalje ostati načelnik, javno je priznao odgovornost i uputio ispriku mještanima Općine Bistra.

Projekti koji su započeti također će biti završeni.

U narednom razdoblju treba dati naglasak na prijedloge i realizaciju novih projekata na području Općine Bistra.
Sljedeća sjednica Općinskog vijeća planirana je sredinom 10. mjeseca.

Dovršeno u 20,30 sati.

Predsjednica
Općinskog vijeća








Danijela Maršić Peica
ZAPISNIČAR

Đurđica Petek

